b"\n_START_ARTICLE_\nMas Ullastre\n_START_SECTION_\nArquitectura\n_START_PARAGRAPH_\nAquest mas, catalogat a l'Inventari del Patrimoni Arquitect\xc3\xb2nic de Catalunya, \xc3\xa9s de planta m\xc3\xa9s o menys rectangular format per quatre grans cossos adossats, amb les cobertes de dues vessants de teula i, actualment, for\xc3\xa7a rehabilitat per adaptar-lo a les necessitats del nou \xc3\xbas. La construcci\xc3\xb3, tot i que amb diverses parts del parament arrebossades i pintades, est\xc3\xa0 bastida en pedra desbastada disposada regularment i lligada amb morter. La part m\xc3\xa9s origin\xc3\xa0ria de la construcci\xc3\xb3 es correspon amb els dos cossos centrals, el principal distribu\xc3\xaft en dues plantes i el secundari en un \xc3\xbanic nivell. El principal presenta les obertures rectangulars, amb el portal d'acc\xc3\xa9s emmarcat en pedra desbastada i la llinda reformada en maons. Al pis, les obertures s\xc3\xb3n rectangulars i presenten les llindes de fusta. Del cos secundari destaquen les dues arcades de mig punt bastides en pedra desbastada, de les quals una ha estat transformada en finestral. Aquesta part de la fa\xc3\xa7ana presenta un gran porxo adossat de nova construcci\xc3\xb3. Al bell mig dels dos cossos centrals hi ha un contrafort de pedra que refor\xc3\xa7a les estructures. A l'extrem de llevant del mas hi ha adossat un altre cos rectangular amb coberta de dues aig\xc3\xbces i bastit en pedra, mentre que a la banda de ponent, el cos est\xc3\xa0 arrebossat i pintat i \xc3\xa9s de factura m\xc3\xa9s moderna. A l'interior de la part m\xc3\xa9s antiga de la construcci\xc3\xb3, destaquen estances cobertes amb voltes rebaixades amb llunetes, que conserven perfectament l'encanyissat original. Tamb\xc3\xa9 hi ha estances cobertes amb embigats de fusta._NEWLINE_A escassa dist\xc3\xa0ncia del mas hi ha un pou de planta circular amb teulada d'un sol vessant, tot i que restitu\xc3\xafda.\n_START_SECTION_\nHist\xc3\xb2ria\n_START_PARAGRAPH_\nEl ve\xc3\xafnat d'Ullastre, a uns 800 metres de Sant Climent, era una antiga possessi\xc3\xb3 del monestir de Sant Pere de Rodes. Actualment, est\xc3\xa0 format per un grup de masies escampades que daten dels segles XVII-XIX, com el Mas Navara._NEWLINE_La primera documentaci\xc3\xb3 que es registra d'Ullastre \xc3\xa9s del segle X com a possessi\xc3\xb3 del monestir amb els noms de villa Oleastri (any 974), Oleastrum (any 982) i villa Oleastri (any 990). El 1362 hi ha al\xc2\xb7lusi\xc3\xb3 al mansum de Oylastre._NEWLINE_En el cas del mas Ullastre hom pot dir que \xc3\xa9s una masia constru\xc3\xafda vers el segle XVIII amb reformes i ampliacions posteriors. A finals del segle XX va ser reconvertida en el Restaurant Ullastre."